b'\n_START_ARTICLE_\nMarko Brecelj\n_START_SECTION_\n\xc5\xbdivljenjepis\n_START_PARAGRAPH_\nBrecelj je na Univerzi v Ljubljani neuspe\xc5\xa1no \xc5\xa1tudiral geologijo in kasneje tehni\xc4\x8dno fiziko (tedaj FNT). Zatem je dobil status svobodnega umetnika in napisal eno svojih najbolj znanih skladb Alojz val\xc4\x8dek, ki ga je posvetil profesorju matemati\xc4\x8dne fizike Alojzu Kodretu. _NEWLINE_Svojo glasbeno pot je sicer za\xc4\x8del kot violinist v kvartetu Trije \xc4\x8drnci in v ljubljanskem triu Krik. Kasneje je igranje violine opustil. Najprej je \xc5\xa1ir\xc5\xa1o publiko opozoril nase kot kantavtor in \xc5\xa1ansonjer z nastopom na Mladinskem festivalu v Subotici leta 1974, kjer je tudi prejel nagrado strokovne \xc5\xbeirije. Istega leta  je v sodelovanju z aran\xc5\xbeerjem Bojanom Adami\xc4\x8dem izdal plo\xc5\xa1\xc4\x8do Cocktail. Plo\xc5\xa1\xc4\x8da je bila nagrajena z nagrado \xc2\xbbSedem sekretarjev SKOJ-a\xc2\xab. Na albumu je bila predstavljena tudi pesem Hi\xc5\xa1kar Roga\xc4\x8d, ki jo je posnel z nekaterimi \xc4\x8dlani skupine Sedem svetlobnih let. Z njimi je Marko ustanovil rock skupino Buldo\xc5\xbeer, kjer je deloval kot pisec ve\xc4\x8dine besedil in pevec. Eden izmed vrhuncev skupine je bila tudi plo\xc5\xa1\xc4\x8da Pljuni istini u o\xc4\x8di. V okviru te vsejugoslovanske atrakcije je Brecelj postal eden vidnej\xc5\xa1ih frontmanov, vokalistov in avtorjev na jugoslovanskem rockovskem prizori\xc5\xa1\xc4\x8du konca 70-ih let 20. stoletja._NEWLINE_V skupini je ostal do leta 1979 in z njo posnel dve plo\xc5\xa1\xc4\x8di LP ter sountrack za film \xc5\xbdivi bili pa vidjeli, ki je tudi iz\xc5\xa1el v obliki mini LP-ja. Nato je skupino zapustil in se vrnil h kantavtorstvu ter ustvaril nekaj pesmi, ki so v alternativnih glasbenih krogih postale hiti (npr. Parada, Radojka, Sexy disco hit itd.). _NEWLINE_S pesnikom Ivanom Volari\xc4\x8dem - Feom sta zdru\xc5\xbeila svojo kreativnost v Duu Zlatni zubi. Leta 1983 in 1984 je vodil bend Marjanov \xc4\x8dudni zajec. Leta 1986 je nato zopet izdal kantavtorski album Desant na rt Dobre nade, konec 80-ih pa je svoje mo\xc4\x8di zdru\xc5\xbeil \xc5\xa1e s saksofonistom Primo\xc5\xbeem \xc5\xa0mitom in baskitaristom Ale\xc5\xa1em Jo\xc5\xa1tom v projektu Javna vaja. Kot gost je sodeloval z razli\xc4\x8dnimi glasbenimi skupinami (SRP, Strelnikoff itd.). Za njegovo delo je zna\xc4\x8dilna ironija in kritika malome\xc5\xa1\xc4\x8danske dru\xc5\xbebe._NEWLINE_Zdaj vodi Mladinski, kulturni, socialni in multimedijski center (MKSMC Koper) v Kopru, Dru\xc5\xa1tvo prijateljev zmernega napredka ter stranko Akacije. Kandidiral je na vseh volitvah za mesto koprskega \xc5\xbeupana. Bil je svetnik v mestnem svetu MO Koper (2003-2007). Izvedel je vrsto "mehkoteroristi\xc4\x8dnih" akcij.                          Leta 2019 je dobil Je\xc5\xbekovo nagrado.'